Toyota SA sê oor Steve, AIGSteve Hofmeyr tydens Afrikaans is Groot. (Foto: Verskaf) Toyota Suid-Afrika het Maandag gesê dat die maatskappy die Afrikaans is Groot (AIG)-handelsmerk as ŉ entiteit steun en nié individuele kunstenaars wat by die musiekkonsert betrokke is nie. Die motormaatskappy het Maandag dié verklaring uitgereik nadat die selfoonnetwerkreus MTN onlangs aangekondig het dat hy alle bande met die AIG-handelsmerk gesny het. Dié besluit het gekom ná druk wat deur sosiale media op MTN geplaas is omdat die sanger Steve Hofmeyr by die konserte optree. “Toyota SA wil graag sy klante en die mense van Suid-Afrika verseker dat hy deeglik bewus is van die kommentaar op sosiale media wat verband hou met die betrokkenheid van die plaaslike kunstenaar Steve Hofmeyr in Afrikaans is Groot (AIG),” lui die verklaring. “Toyota SA wil as een van die borge van AIG kategories verklaar dat hy ŉ kontraktuele ooreenkoms aangegaan het met AIG as ŉ entiteit en nié individuele kunstenaars wat by die musiekkonsert betrokke is steun nie.” MTN het hom aan AIG onttrek in reaksie op ŉ twiet wat Hofmeyr in 2014 geplaas het waarin hy gesê het: “Jammer om aanstoot te gee, maar in my boeke is swart mense die argitekte van apartheid. Go figure.” Toyota SA sê egter sy kontrak met AIG is nie voorskriftelik in die kreatiewe proses is nie, aangesien dit buite die omvang van die ooreenkoms val. “Toyota SA het die saak egter met die bestuur van AIG opgeneem en dit duidelik gestel dat die Toyota-handelsmerk nie met verdelende elemente geassosieer wil word nie. In die toekoms verwag Toyota SA dat die organiseerders van AIG meer bewus sal wees van kunstenaars wie se betrokkenheid by die byeenkoms verdeelbaar kan wees, en op grond hiervan sal Toyota SA beslissend optree in ooreenstemming met dít waarvoor die organisasie as goeie korporatiewe burger staan,” het die motormaatskappy gesê. Toyota SA het gesê hy wil beklemtoon dat hy verskeie vertonings en byeenkomste oor verskillende kultuurspektrums sonder enige vooroordeel ondersteun. “Toyota SA wil as organisasie, waarvan sy sake-etos op respek vir mense gebou is, graag sy klante en Suid-Afrikaners gerusstel dat hy vrede en eenheid in die land onder alle mense bevorder en dat hy nie enige mens of entiteit ondersteun wie se sienings en sentimente gesien kan word as iets wat verdeling veroorsaak nie.”